Druk op Duitse sokkerbaas ná Nazi-uitlating | Netwerk24
13 Mei 2021 05:55
Fritz Keller, president van die Duitse Sokkervereniging (DFB), het aangebied om volgende week aan die einde van 'n sporthofverhoor te bedank oor sy vergelyking van 'n visepresident met 'n berugte Nazi.
Fritz Keller gaan waarskynlik die prys betaal vir sy Nazi-kommentaar. Foto: Getty Images
Keller, wat in September 2019 as president oorgeneem het met 'n mandaat om die beheerliggaam reg te ruk wat die laaste tyd gebuk gaan onder 'n skandaal oor onreëlmatige besteding, word in die sporthof aangekla weens 'n opmerking wat hy teenoor visepresident Rainer Koch gemaak het.
"President Fritz Keller het verklaar hy is gereed om te bedank sodra die proses by die DFB-sporthof op 17 Mei ten einde geloop het," sê die DFB in 'n verklaring.
Keller het in April verwys na Koch, 'n siviele regter, as "Freisler", 'n verwysing na die berugte Nazi-regter Roland Freisler, 'n deelnemer aan die konferensie in 1942 waartydens die Nazi's hul "finale oplossing" om die Jode uit te wis beplan het.
Hy het om verskoning gevra maar geweier om te bedank nadat die DFB se nasionale en streeksfederasies hul ondersteuning onttrek het en hom gevra het om die tuig neer te lê.
Hoofsekretaris Friedrich Curtius, met wie Keller in 'n bitter stryd betrokke was vir beheer binne die DFB, vat ook die pad.